贈卿書記
作者：饒節
朝代：宋

paragraphs: 我室如逆旅，塵坌被几席。
自是懶掃除，初非護鼠跡。
比室有道人，高潔如玉璧。
時來相勞苦，倚席笑啞啞。
道人居若何，純素勝金碧。
槃盂及几杖，奠置有疆埸。
青絲貫湘竹，秩秩間儒釋。
短長各部伍，行列共繩尺。
試看缶中蘭，修葉浄如拭。
我亦捧心顰，觸缾汙履舄。
乃知效子敗，古語不可易。
時當過師語，輸寫盡胸臆。
師言吐如屑，永語嗟嘖嘖。
問師何所嗟，吾道苦荆棘。
堂堂大道場，兒輩恣陵轢。
苞苴幸引援，側媚乞朝夕。
爭傳外道語，盜履祖師閾。
狂瀾不可回，妖氛一何逼。
柏直尚乳臭，唐儉安足惜。
世無磊落人，口語謾籍籍。
豈無直道師，衆寡久不敵。
常恐碧眼胡，西來苦無益。
道人僧之傑，老驥猶伏櫪。
安得大寶坊，降魔掃妖癖。